Skemmtilegar bækur fyrir skemmtilegt fólk Í tilefni af útgáfu bókarinnar Engin sóun - leiðarvísir að einfaldara , sorplausu heimili heldur höfundur bókarinnar og Zero Waste-drottningin Bea Johnson fyrirlestur í Veröld , húsi Vigdísar sunnudaginn 5. janúar kl. 20 . Miða á viðburðinn og bókina má kaupa hér . Sífellt fleiri aðhyllast sorplausan lífsstíl og hreyfingin í kringum hugmyndafræðina stækkar á hverjum degi . Saga Beu og fjölskyldu hennar er afar hvetjandi en þau fóru frá því að eiga tvöhundruð og áttatíu fermetra heimili með þreföldum bílskúr , fataherbergjum og tjörn fyrir koi-fiska í bandarísku úthverfi þar sem þau fylltu tvöhundruð og fjörutíu lítra ruslatunnu í hverri viku í það að losa sig við 80% af eigum sínum , flytja í minna hús , minnka úrgang heimilisins margfalt og finna í því hamingju og jafnvægi . Bókin Engin sóun lýsir ferðalagi fjölskyldunnar og gefur hagnýt ráð fyrir þá sem vilja tileinka sér lífsstílinn . Bea talar hreinskilnislega um þá árekstra sem kunna að koma upp og mikilvægi þess að finna jafnvægi í aðgerðum sínum . Þóra Margrét Þorgeirsdóttir þýðir bókina en hún hefur undanfarin ár haldið úti síðunni Minna sorp : lærdómsferli fjölskyldu þar sem mörg þúsund manns fylgjast með henni og fjölskyldu hennar æfa sig í að vera ábyrgir neytendur með það fyrir augum að minnka allt sorp heimilisins og gera það umhverfisvænna , einkum með því að kaupa minna og kaupa vistvænt . 2. janúar 2020 eftir Anna Lea Friðriksdóttir